**Шәкірттердің жұлдызын жаққан олимпиада**

Қай елдің болмасын өсіп-өркендеуі, өнуі, әлемде өзіндік орын алуы оның ұлттық білім жүйесінің қалыптасуына, даму бағытына тікелей байланысты. Мемлекет басшысы болашақта қазақ елінің көсегесін көгертіп, ғылымын көркейтер деген үмітпен жас дарындарға үлкен назар аударуда, қолдау көрсетуде. Осы орайда, биылғы оқу жылында жалпы білім беретін пәндер бойынша Республикалық олимпиаданың аудандық кезеңіне мектебіміз бойынша 26 оқушы қатысып, оның ішінде 13 оқушымыз олимпиаданың екінші кезеңіне қатысуға мүмкіндік алды.

Интеллектілері өте жақсы дамыған оқушылар өз қатарларынан өзгешелініп, білімқұмарлықтарымен және өзіндік ізденімпаздықтарымен көзге түсетіні анық. Осындай қасиеттерімен ерекшеленген мектебіміздің оқушылары олимпиаданың жауапты екінші кезеңінен де сүрінбей өтіп, жүлделі орындармен оралды.

Сонымен қатар, олимпиаданың аудандық кезеңінде қазақ тілінде оқытылатын мектептердегі орыс тілі пәнінен I орын иегері – Алиева Сымбат 2020 жылдың 5-6 қаңтар күндері Қызылорда қаласында өткізілген жалпы білім беретін пәндер бойыншаРеспубликалық олимпиаданың облыстық кезеңінен де сүрінбей өтіп, III орынды иеленді. Сондай-ақ, облыстық білім басқармасы басшысының арнайы дипломымен, төсбелгісімен марапатталды.

Сымбат қызымыз кішкентайынан алғыр, зерек болып өскен және оның бойындағы білімге деген ықыласы пен құмарлығы ерекше. Барлық пәндерді жетік игерсе де, әсіресе оның орыс тілі мен әдебиеті пәніне деген сүйіспеншілігі бөлек. Үнемі қалалық, аудандық білім сайыстарында топ жарып, жүлделі орындарға ие болып жүретін Сымбат қызымыз облыстық деңгейдегі білім бәйгесінде мектебіміздің абыройын асқақтатты. Ендеше, Сымбат қызымыз бен ұстазы Жамал Мухамбеткалиевнаны мектеп ұжымы атынан жеңістерімен шын жүректен құттықтай отырып, шығармашылық толағай табыстар тілейміз!

**№275 орта мектептің мұғалімі  
Кенжалиева Багила**